Unge bruger mobil på cyklen
Seks ud af ti unge bruger deres mobil, mens de cykler. Det viser en ny undersøgelse fra Rådet for Sikker Trafik og TrygFonden.
lø 10.08.2019, 14:52
De 13 til 16-årige er de skolebørn, der oftest kommer til skade i trafikken. Derfor sætter Rådet for Sikker Trafik og TrygFonden særligt fokus på den aldersgruppe, når skolerne begynder igen efter sommerferien.
Kampagnen "Teenager i trafikken" skal få flere forældre til at blande sig i deres teenagers adfærd i trafikken. Det har nemlig vist sig, at det har en positiv effekt på de unges adfærd, og at de langt hen ad vejen overholder aftaler med forældrene.
Et oplagt emne, som forældrene kan tale med teenagerne om, er brug af mobiltelefonen i trafikken. I en undersøgelse, som Wilke har gennemført for Rådet for Sikker Trafik og TrygFonden, svarer 62 % af de 13 til 16-årige nemlig, at de inden for de sidste to måneder har brugt mobilen håndholdt mindst en gang, mens de cyklede.